ธปท.ปลื้มตลาดเงินใช้ดอกเบี้ยไบบอร์อ้างอิงเพิ่ม
ธปท.ปลื้มตลาดการเงินนิยมใช้ดอกเบี้ยไบบอร์ในการอ้างอิงมากขึ้น ตั้งเป้าปีนี้ส่งเสริมให้มีการใช้เพิ่มขึ้นเท่าตัว หนุนให้ธนาคารปรับดอกเบี้ยตามทิศทางนโยบายการเงินได้เร็วขึ้น
24 ก.พ. 2555

ธปท.ปลื้มตลาดการเงินนิยมใช้ดอกเบี้ยไบบอร์ในการอ้างอิงมากขึ้น ตั้งเป้าปีนี้ส่งเสริมให้มีการใช้เพิ่มขึ้นเท่าตัว หนุนให้ธนาคารปรับดอกเบี้ยตามทิศทางนโยบายการเงินได้เร็วขึ้น
นางสุชาดา กิระกุล รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) กล่าวว่า การทำธุรกรรมทางการเงินที่อ้างอิงดอกเบี้ยไบบอร์(BIBOR)ในปี 2554 ที่ผ่านมาเริ่มเห็นผลว่ามีความนิยมใช้มากขึ้น แม้ว่าในช่วงไตรมาส 4 ธุรกรรมการเงินจะชะลอลงไปค่อนข้างเพราะมีสถานการณ์น้ำท่วม แต่โดยรวมแล้วธุรกรรมการกู้ยืมระหว่างธนาคาร(อินเตอร์แบงก์)ทั้งปี 2554 ยังสูงขึ้นถึง 16% เมื่อเทียบกับปี 2553 ส่งผลให้วงเงินที่ทำธุรกรรมอ้างอิงไบบอร์เพิ่มขึ้นจาก 2.1 แสนล้านบาท เพิ่มเป็น 2.5 แสนล้านบาท 
“ที่สำคัญมีธุรกรรมประเภทอายุ 3 เดือน ใช้ดอกเบี้ยอ้างอิงไบบอร์เพิ่มขึ้นถึง 7 เท่า ทำให้วงเงินธุรกรรมใช้ไบบอร์เพิ่มขึ้นจาก 5,700 เป็น 4.6 หมื่นล้านบาท ขณะที่แบงก์มีการออกตั๋วแลกเงินหรือตั๋วบี/อีดอกเบี้ยอ้างอิงไบบอร์เพิ่มขึ้น 3 เท่า โดยปีนี้ เราตั้งเป้าจะให้ตลาดมีการใช้ดอกเบี้ยไบบอร์ในการอ้างอิงเพิ่มขึ้น 2 เท่าจากปีที่ผ่านมา “ นางสุชาดากล่าว
นางสุชาดา กล่าวว่า หากธปท.สามารถส่งเสริมให้ตลาดการเงินใช้ดอกเบี้ยไบบอร์อ้างอิงมากขึ้น การส่งผ่านนโยบายการเงินหรือการปรับดอกเบี้ยนโยบายถึงสถาบันการเงินหรือธนาคารพาณิชย์จะทำได้เร็วขึ้น ไม่ต้องรอให้ดอกเบี้ยเงินฝากหรือดอกเบี้ยเงินกู้ลูกค้ารายใหญ่ชั้นดี(เอ็มแอลอาร์) ซึ่งใช้เวลานานลดลงก่อนค่อยปรับลดตาม